ToekomsVenster: Negatiwiteit verhinder die Heilige Geeshttps://rak2.spens.co.za/radio/2016/418.mp3 Argieffoto. Lees Efesiërs 4:30 Onvergewensgesindheid en veroordeling plaas ons in ’n baie gevaarlike posisie. Nie alleen verseker ons vir onsself ’n toekoms sonder God se vergifnis nie, ons veroorsaak ook dat ons geoordeel gaan word met dieselfde oordeel, wat ons vir ander gebruik het. Geen mens wat hierdie tekste met oop oë en ore lees en hoor, sal doelbewus aanhou om ander mense se sonde teen hulle te hou nie. Hoekom sal ons toelaat dat iemand anders se sonde ons ook laat sondig? Buitendien, sulke gedrag besmet ons gedagtewêreld sodat ons nie Heilige Gees geïnspireerde gedagtes kan dink nie. Dit veroorsaak dat ons denke vashaak en verstrik raak. Moenie langer so leef nie! Bely alles wat jou verhinder om deur die krag van die Heilige Gees te opereer. Moet veral nie toelaat dat ander mense se foute, gebreke en oortredinge jou beroof van ’n lewe van oorvloed nie. Wanneer Jesus se bloed oor jou onvermoë, pyn, swaarkry, negatiewe gedagtes en emosies vee, is dit nie slegs vergewe nie, maar bestaan dit ook nie meer nie! Vergewe elkeen wat teen jou oortree het ook so en spreek hulle vry. En onthou: hulle foute en gebreke bestaan nou ook nie meer vir jou nie. Sodra jy al hierdie passiedempers op die altaar neergelê het, sal jy agterkom dat jou hart begin oopgaan vir die Heilige Gees se leiding.